钦定古今图书集成/明伦汇编/氏族典/第022卷 > 《廖用贤尚友录》 > 翁大立
## 钦定古今图书集成/明伦汇编/氏族典/第022卷 > 《廖用贤尚友录》 > 翁大立

按《明外史朱衡传》：“翁大立，馀姚人。嘉靖十七年进士。
累官山东左布政使。三十八年，以右副都御史巡抚
应天、苏州诸府，寻被劾罢。久之，起故官，巡抚山东，遭
丧不赴。隆庆二年，命督河道，大立请濬回回坟，又请
凿邵家岭。帝皆从之。三年七月，河大决沛县，大立绘
图十二以献，且言时事五患。当是时，黄河既决，淮水”
复涨，民多溺死。大立奔走经营，至四年六月，诸工次
第告成。升工部右侍郎，旋改兵部，为左。会河淤，劾罢。
万历二年起南京刑部左侍郎，改吏部。明年入为刑
部右侍郎。再迁南京兵部尚书。六年致仕归。